עוצבת עמוד האש (תותחנים)

היסטוריה

אגד ארטילרי 215 ויחידותיו - לקחו חלק משמעותי בכלל מלחמות ישראל ובמבצעי האש המערכתיים.
האגד הוקם ב־1956 וכלל שלושה גדודי תותחים 25 ליטראות, גדוד 404 שהיה גדוד סדיר ושני גדודי המילואים 825 ו־858. במלחמת סיני הצטרפו לאגד גדוד 334, גדוד 872 וגדוד 898. האגד השתתף מאז בכל מלחמות ישראל, במבצע דין וחשבון, מבצע ענבי זעם במבצע עופרת יצוקה, במבצע עמוד ענן, בו נטלו חלק יחידות הסדיר והמילואים של האגד, ובמבצע צוק איתן.
במלחמת ששת הימים תקף האגד מטרות במרחב האוגדה של ישראל טל בכיבוש חצי האי סיני.
במלחמת יום הכיפורים פעל בחזית המצרית במסגרת אוגדה 162 והפעיל שני גדודי M-50 (גדוד 839 וגדוד 435), גדוד "רועם" (גדוד 341), גדוד מכמ"ת 160 מ"מ (גדוד 857) ושני גדודי מכמ"ת 120 מ"מ (גדוד 340 וגדוד 486). במהלך הלחימה קיבל האגד תחת פיקודו את גדוד 834 מאגד 214 וכן סוללת רוכב מגדוד 899, אשר צלחו יחד עם גדוד 839 את התעלה ב־18 באוקטובר 1973 והשתתפו בלחימה בגדה המערבית של התעלה, עד סואץ. מפקד האגד במלחמה, חיים גרניט קיבל את הפיקוד שבוע בלבד לפני פרוץ הקרבות.
לאחר המלחמה אורגן מחדש האגד כאגד ארטילרי סדיר. ב־1975 הוסב האגד לתותחים מתנייעים M-109 רוכב ובשנות ה־90 עבר הסבה ל"דוהר".
ב־1985 נספו שמונה מחיילי מפקדת האגד בשריפה שארעה בבסיס מבוא שילה הסמוך למעלה אפרים.
מפקדת האגד ובסיסי הקבע של יחידות המשנה - ממוקמים במחנה נחל שורק.

פלס"מ רשף

גדוד 402, "רשף", הוקם בחזית הדרום במלחמת העצמאות, כ"גדוד 2 שדה" בפיקודו של אפרים שורר. הגדוד הפעיל בתחילה תותחי נפוליאונצ'יק ולאחר מכן תותחי קרופ 75 מ"מ. הגדוד השתתף במבצע יואב, במבצע חירם ובמבצע חורב. ב־1956 סיפקה סוללת תותחי 25 ליטראות סיוע ארטילרי במהלך מבצע שומרון. במלחמת סיני סיפק הגדוד עם חטיבה 9. בשנות השישים סייע הגדוד לחטיבת גולני במבצע חרגול ובמבצע סנונית. ב־1966 צורפה לגדוד סוללת תותחי 30 מ"מ שהשתתפה במלחמה על המים בירי בכינון ישיר על מוצבי הסורים.
המהלך תקופת ההמתנה שלפני פרוץ מלחמת ששת הימים עבר הגדוד עבר הסבה לתומ"תים 155 מ"מ, M-33. בימים הראשונים של המלחמה נלחם בסוללות התותחים הסוריות ולאחר מכן סייע לחטיבה 8 ולחטיבת גולני בכיבוש רמת הגולן. לאחר המלחמה, בתגובה לטיבוע המשחתת אילת השתתף הגדוד במבצע אבוקה ופגע בבתי הזיקוק בסואץ. עם הקמת עוצבת כידון ב־1968 עבר הגדוד תחת פיקודה ולחם במלחמת ההתשה. במלחמת יום הכיפורים הפעיל הגדוד תותחי M-50 וכן תותחי "נברון" שהיו ממוקמים בתעוז "מבדר" שבצפון מפרץ סואץ. לאחר המלחמה עבר הגדוד לפיקוד אגד 215 שהוקם כאגד סדיר.
במלחמת לבנון הראשונה לחם הגדוד עם אוגדה 96 לאורך ציר החוף, כשסוללה שלו השתתפה בנחיתה בשפך נהר האל־אוואלי. הגדוד השתתף במבצע דין וחשבון ובמבצע ענבי זעם. ב־1998 עברה הגדוד הסבה לתומ"תי M-109 "דוהר". ככוח חי"ר השתתף הגדוד בלחימה ביהודה ושומרון במהלך האינתיפאדה השנייה. הגדוד לחם במלחמת לבנון השנייה ובמבצע עופרת יצוקה, מבצע עמוד ענן, ומבצע צוק איתן.
בין מפקדי הגדוד: אפרים שורר, שלום עירון, יהודה נאות, יעקב עקנין (מבצע חרגול), נתן אייל (מבצע סנונית), יעקב דיבון (דיבינסקי), אריה לוי, משה פלד (מלחמת ששת הימים), בני ארד (מבצע אבוקה), מאיר דורון (מלחמת ההתשה), יעקב ארז (מלחמת ההתשה), אברהם גרובר (מלחמת יום הכיפורים), משה הראל, דורון קדמיאל, איל בר־דוד (מלחמת לבנון), דן הראל, צביקה פוקס, איתן דנגוט (1989-1990), לורנס מועלם (מבצע דין וחשבון), מישל בן ברוך, ירון פורמוזה, הדי זילברמן, יובל בן דב, ליאור רוזנטל 2006–2007 (מלחמת לבנון ה־2), זיו טרבלסי, נרי הורוביץ, צחי גולדרינג, אהוד ביבי, עומרי וייס, נועם סובל, אודי עמיר (2018-)

גדוד אייל

גדוד 403, "אייל", הוא גדוד מילואים ובעבר גדוד סדיר.
הגדוד השתתף במבצע סנונית וסיפק סיוע ארטילרי לחטיבת גולני. במלחמת ששת הימים סיפק הגדוד סיוע ארטילרי לחטיבה 7 ולחטיבת הצנחנים בקרבות באזור רצועת עזה. לאחר מכן סייע לחטיבה 60 בגזרת שייח' זוויד והג'ירדי, ביר גפגפה ואיסמעיליה. מלחמת יום הכיפורים הפעיל תותחי "רועם" והשתייך לעוצבת כידון, סוללה אחת שלו הועברה במהלך המלחמה לפיקוד אגד ארטילרי 215. במלחמת לבנון הראשונה סייע הגדוד לחטיבה 500 בגזרה המרכזית.
בתחילת שנות ה־2000 השתתף הגדוד בפעילויות מבצעיות רבות ועם פרוץ האינתיפאדה השנייה המעיט בפעילות ארטילרית ועסק בפעילויות מבצעיות בשטחים, בין הגזרות עליו קיבל הגדוד פיקוד: טולכרם, קלקיליה, גזרת חווארה - בית לחם וכן קווים ותעסוקות בכל החטיבות המרחביות. במהלך מבצע חומת מגן הוקפץ הגדוד לגזרת שכם. באביב 2003 סמלת קשר בגדוד פיקדה על כוח שחיסל מחבל פלסטיני, שהגיע למחסום מדרום לטול־כרם ופתח עליהם באש.
בתחילת שנת 2004 הפך גדוד 403 לגדוד מילואים.
בין מפקדי הגדוד: יהושע ברעם (מבצע סנונית), חיים ירקוני (1963, הסבה לתותחני M7 פריסט), עמיקם רייכמן (מלחמת ששת הימים), מאיר צ'יקלג (1969), נחום שלום (מלחמת ההתשה), שמעון בן־דוד (מלחמת ההתשה), רמי זיו (מלחמת יום הכיפורים), אורי מנוס, יעקב בן קיקי (מלחמת לבנון), יוסי שר, יוסי לוצ'י, צבי קורצקי, רועי ריפטין, יוסי כהן, שי ברובנדר, אלון היימן.

גדוד דרקון

גדוד 55, "דרקון" הוקם ב־1970 כגדוד תומ"תי M-107 "רומח" 175 מ"מ. גרעין ההקמה נסע לארצות הברית ללמוד על התותח החדש. במלחמת יום הכיפורים התפצל הגדוד ולחם הן בגזרת סיני והן בגזרת רמת הגולן. במלחמת לבנון הראשונה סיפק סיוע ארטילרי במסגרת עוצבת הפלדה.
במהלך מבצע צוק איתן נבחר הגדוד למצטיין רמטכ"ל על הלחימה והסיוע הארטילרי:
"מכתב ההוקרה מראש המטה הכללי לגדוד "דרקון" על פעילותו במהלך מערכת "צוק איתן". במהלך המערכה סייעו סוללות הגדוד עם סוללה מגדוד "נמר" למספר שיא של יחידות רגלים, שריון ויחידות אחרות. צוותי התותחים ירו אלפי פגזים, השמידו מטרות אויב, סייעו לחלץ לוחמים ויחידות שנקלעו תחת אש האויב, ולא אחת סייעו ליחידות המתמרנות לבצע את משימותיהן ולהשיג את יעדיהן. מפקדי הגדוד ולוחמיו לא הסתפקו במשימות שהוטלו עליהם, אלא יזמו פעולות נוספות וביצעו אותן מתוך תחושת שותפות עם היחידות המתמרנות ולמען השגת המטרה. גדוד "דרקון" הראה במעשיו דבקות במשימה לאור המטרה, יוזמה, התקפיות, רוח לחימה ונחישות". גדי איזנקוט, רב־אלוף ראש המטה הכללי ד' אדר תשע"ה 23 בפברואר 2015
בין מפקדי הגדוד: חיים גרניט (1971), שרגא בן־צבי (מלחמת יום הכיפורים), פרנקו גונן, יעקב שיש, יוני שמשוני, יאיר זינר (מלחמת לבנון, נהרג בלבנון ב־1984 כשהיה סגן מפקד האגד), אלי יפה (1983-1985), אשר שגב, איציק פדהצור (פדה) (1987-1989) הסבה מרומח לרוכב. אילן מלמד (1990–1992), יואב הר אבן, יוסי סאקל, חי מיימון, אילן לוי (מלחמת לבנון השנייה), יובל בן דב, אבי כדורי, בן וייסמן, גדי דרור (מבצע צוק איתן), צבי ארדן, אסי רחמים.